《次韵士美求予旧诗之句》
宋代·周孚

寒江不疗风雅渴，一读新诗黑华发。鸣冈雏凤固自谐，历块名驹宁复蹶。

十年韬缩不愿售，须信柙藏定干越。昔人羁穷正坐此，落落君心抵金铁。

蛰虫欲作雷破柱，大胜秋蛩吊寒月。猗那清庙君所知，莫学杜陵老翁穷彻骨。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。